**ՀԱՇՎԵՏՎՈՒԹՅՈՒՆ**

**ՀՀ արդարադատության նախարարի տեղակալ Կարեն Կարապետյանի՝ ` Ֆրանսիայի Հանրապետություն (Փարիզ) գործուղման արդյունքների վերաբերյալ**

**Անունը, ազգանունը, զբաղեցրած պաշտոնը՝** Կարեն Կարապետյան, ՀՀ արդարադատության նախարարի տեղակալ:

**Գործուղման վայրը և ժամկետները`** Ֆրանսիայի Հանրապետություն (Փարիզ), 2023թ. հոկտեմբերի 1-ից 3-ը:

**Հրավիրող կողմը`** Տնտեսական համագործակցության և զարգացման կազմակերպության (այսուհետ՝ ՏՀԶԿ) Արևելյան Եվրոպայի և Կենտրոնական Ասիայի հակակոռուպցիոն ցանց:

**Գործուղման նպատակը`** մասնակցությունՏնտեսական համագործակցության և զարգացման կազմակերպության Արևելյան Եվրոպայի և Կենտրոնական Ասիայի հակակոռուպցիոն ցանցի (այսուհետ՝ ՏՀԶԿ ՀԿՑ) լիագումար նիստին:

**Քննարկված թեմաները` «**Հակակոռուպցիոն բարեփոխումները Հայաստանում» ՏՀԶԿ զեկույցին, Հայաստանի, Ադրբեջանի և Մոլդովայի վերաբերյալ Ստամբուլի հակակոռուպցիոն գործողությունների ծրագրի (այսուհետ՝ ՍԳԾ) մշտադիտարկման զեկույցների 5-րդ փուլի ընդունմանն առնչվող և այլ հարցեր:

**Հանդիպումները, ելույթները, բարձրացված կամ քննարկված հարցերը.**

 Արդարադատության նախարարի տեղակալ Կարեն Կարապետյան ՏՀԶԿ ՀԿՑ լիագումար նիստին, որը ներառռւմ էր ՍԳԾ մշտադիտարկման 22-րդ նիստը, ինչպես նաև՝ Ղեկավար խմբի 28-րդ հանդիպումը, մասնակցելու նպատակով 2023թ. հոկտեմբերի 1-ից 3-ը գտնվել է Ֆրանսիայի Հանրապետությունում (ք. Փարիզ):

 Բացի այդ, Արդարադատության նախարարի տեղակալը մասնակցել է նաև Հայաստանի Հանրապետությունը գնահատող ՏՀԶԿ մշտադիտարկման խմբի հետ կայացած երկկողմ բանակցություններին, որի ընթացքում քննարկվել է «Հակակոռուպցիոն բարեփոխումները Հայաստանում» ՏՀԶԿ զեկույցը:

 Հարկ է նշել, որ դեռևս 2023թ. ապրիլին 18-ից 21-ը տեղի է ունեցել ՏՀԶԿ պատվիրակության այցը ՀՀ՝ 2022 թվականի դեկտեմբերից մեկնարկած ՏՀԶԿ ՀԿՑ ՍԳԾ գնահատման հինգերորդ փուլը (այսուհետ՝ Գնահատում): Գնահատումը ներառել է 9 կատարողական ոլորտներ, որոնք ընդգրկել են ոչ միայն Հայաստանի Հանրապետության օրենսդիր, գործադիր և դատական իշխանությունների, անկախ և ինքնավար մարմինների, իրավապահ մարմինների գործունեության ոլորտները, այլև՝ մասնավոր ոլորտի իրավաբանական անձանց, պետական մասնակցությամբ կազմակերպությունների գործունեությունը:

Արդարադատության նախարարի գլխավորած պատվիրակության, որի կազմում էր նաև Արդարադատության նախարարի տեղակալ Կարեն Կարապետյանը, և ՏՀԶԿ մշտադիտարկման խմբի և քարտուղարության միջև կայացած երկկողմ քննարկումների և բանակցությունների ընթացքում դիտարկվել է Գնահատման բոլոր 9 կատարողական ոլորտները: Բանակցությունների և քննարկումների արդյունքում հաջողվել է բարձրացնել դատական իշխանության անկախությանն առնչվող կատարողական դաշտի գնահատականները, շտկել զեկույցի նախագծում առկա ձևակերպումները՝ ՀՀ-ում հակակոռուպցիոն բարեփոխումներն առավել ճշգրտորեն ներկայացնելու համար։ Գնահատման արդյուքներով ամենաբարձր միավորներ տրվել են հակակոռուպցիոն քաղաքականության մշակմանը և մոնիթորինգի իրականացմանը, դատական համակարգի անկախությանը, բարեվարքությանը՝ գնման համակարգում:

 ՏՀԶԿ ՀԿՑ լիագումար նիստի ընթացքում, որին մասնակցել է նաև Արդարադատության նախարարի տեղակալ Կարեն Կարապետյանը, քննարկվել և հաստատվել է ՏՀԶԿ ՀԿՑ ՍԳԾ գնահատման հինգերորդ փուլի հայաստանյան զեկույցը: Զեկույցի գնահատումը տևելու է մինչև 2026 թվականը, որի ընթացքում ՀՀ-ն ներկայացնելու է ՏՀԶԿ-ի կողմից ստացված հանձնարարականների կատարման հաշվետվություններ, իսկ վերջինս գնահատելու է կատարված բարեփոխումների համապատասխանությունը տրված հանձնարարականներին։

 **ԱՐԴԱՐԱԴԱՏՈՒԹՅԱՆ ՆԱԽԱՐԱՐԻ ՏԵՂԱԿԱԼ**

 **ԿԱՐԵՆ ԿԱՐԱՊԵՏՅԱՆ**

**11.10.2023թ.**